Antonio Allegri da Correggio

Antonio Allegri da Correggio (* august 1489, Correggio – † 5. marec 1534, tamtiež) bol taliansky renesančný maliar parmskej školy. Maľoval v štýle neskorej renesancie a manierizmu.

Život 

Antonio Allegri sa narodil v Correggiu, malom lombardskom mestečku blízko Reggio Emilia. Dátum jeho narodenia je neistý. Jeho otec bol obchodníkom. V rokoch 1503 až 1505 pracoval v dielni maliara Francesca Bianchi Ferrary v Modene a zrejme poznal aj práce klasických maliarov tohto obdobia Lorenza Costu a najmä Andrea Mantegnu, ktorých vplyv je v jeho prvých prácach zjavný. 
  
Do roku 1516 žil striedavo v Correggiu a Modene. V tom čase vznikli vstupné maľby v kostole sv. Ondreja v Mantove a známy obraz Madony pre kláštor sv. Františka, ktorý je v drážďanskej galérii. Pravdepodobne navštívil aj Rím, pretože na jeho Nanebovstúpení Pána v kupole chrámu sv. Jana Evanjelistu v Parme a na Nanebovzatí Panny Márie v kupole parmskej katedrály je zreteľný vplyv Michelangelov a Raffaelov.

Correggio sa presťahoval do Parmy a v roku 1519 sa tu oženil s Girolamou Francescou di Braghetis, ktorá rovnako ako Antonio pochádzala z Corregia. Manželstvo netrvalo dlho, Girolama v roku 1529 zomrela. Z tohto obdobia pochádzajú obrazy Madona s dieťaťom a sv. Jánom a Kristus sa lúči s matkou.

Prvou Correggiovou veľkou zákazkou bola maľba stropu súkromného salónu matky predstavenej kláštora sv. Pavla v Parme. Strop vyzdobil rozkošnými malými cherubínmi a neskôr tento námet použil aj pri výzdobe paláca Villa Farnesina v Ríme. Potom vytvoril pre chrám sv. Jana Evanjelistu iluzionistický obraz Venie svätého Jána na Patme a pre parmskú katedrálu Nanebovzatie Panny Márie, obraz pozoruhodný množstvom postáv a neobyčajným využitím perspektívy. Iným majstrovským dielom sú obrazy Nárek a Utrpenie štyroch svätých (Národná galéria v Parme). Najmä druhý z nich je pozoruhodný takmer barokovou kompozíciou.

Mytologické motívy použil Correggio už pri práci v parmskom kláštore sv. Pavla plne však túto tému rozvinul na objednávku Fridricha II. Gonzagu, pre ktorého vytvoril štyri čisto mytologické obrazy na tému Ovídiových Metamorfóz. Pôvodne mali tvoriť výzdobu Gonzagovho paláca, ale Gonzago ich venoval cisárovi Karolovi V..

Zomrel v Parme 5. marca 1534 a je pochovaný v kostole sv. Františka.

Význam 

Antonio Allegri Correggio v sebe spojoval snahy najlepších súčasných maliarov a predznamenal ciele barokového umenia. V Correggiovom diele sa miesia kresťanské a antické témy. Koncepcia obrazov je dynamická a dôležitú úlohu hrá farba a svetlo. Od klasickej formálnej dokonalosti tvarov a prísnej kompozície prechádza k novej kráse spočívajúcej v priamom pôsobení diela na rozumové a citové stránky diváka.

Významné diela 

 Madona (1512-14) - Castello Sforzesco, Miláno 
 Klaňanie troch kráľov (1516-18)- Brera, Miláno 
 Ecce Homo -  National Gallery, Londýn 
 Mystická svadba sv. Kataríny (1510-15) - National Gallery of Art, Washington 
 Madona so svätým Františkom (1514) - Gemäldegalerie, Drážďany 
 Madona del Latte - Museum, Budapešť 
 Madona s dieťaťom a sv. Jánom (1516) - Museo del Prado, Madrid 
 Odpočinok na úteku do Egypta (1517) - Galleria degli Uffizi, Florencia 
 Klaňanie dieťaťu (1518-20) - Galleria degli Uffizi, Florencia 
 Madona so svätým Hieronymom (1522) - Galleria Nazionale, Parma 
 Snímanie z kríža (1525) - Galleria Nazionale, Parma 
 Noli me Tangere (1525) - Museo del Prado, Madrid 
 Madonna della Scodella (1525-30) - Galleria Nazionale, Parma 
 Svätá noc (1528-30) - Gemäldegalerie, Drážďany 
 Kupidova výchova (1528) - National Gallery, Londýn 
 Venuša a Kupid so satyrom(1528) - Musée du Louvre, Paríž 
 Madona so sv. Jurajom (1530-32) - Gemäldegalerie, Drážďany
 Ganymede zvedená orlom (1531-32) - Kunsthistorisches Museum, Viedeň
 Jupiter a Io (1531-32) - Kunsthistorisches Museum, Viedeň 
 Léda s labuťou (1531-32) - Staatliche Museen, Berlín 
 Danaé (1531) -, Galleria Borghese, Rím 
 Alegória mravnosti (1532-1534) - Musée du Louvre, Paríž

Literatúra 
 BEVILACQUA, Alberto: L'opera completa del Correggio. Milano : Rizzoli, 1970.
 BODMER, Heinrich: Correggio und die Malerei der Emilia. Wien : Deuticke, 1942. 
 Kol. autorov: Encyklopedie umění renesance a baroku. Praha : Odeon, 1970. 475 s.

Iné projekty

Externé odkazy 
 Ďalšie odkazy (angl.)
 Galéria (angl.)

Narodenia v 1489
Úmrtia v 1534
Talianski maliari
Renesanční maliari